b'\n_START_ARTICLE_\nAllende (meteorit)\n_START_PARAGRAPH_\nMeteorit Allende je med meteoriti najve\xc4\x8dji ogljikov hondrit, ki so jih na\xc5\xa1li na Zemlji. Ob padcu 8. februarja 1969 so najprej videli veliko ognjeno kroglo nad zvezno dr\xc5\xbeavo Chihuahua (Mehika). Meteorit je padel na povr\xc5\xa1ino Zemlje v bli\xc5\xbeini vasi Pueblito de Allende v Mehiki (po tej vasi je dobil ime). Pri eksploziji je nastalo na tiso\xc4\x8de delcev. Podro\xc4\x8dje, na katero so padli ostanki, je merilo v \xc5\xa1irino 8 in v dol\xc5\xbeino 50\xc2\xa0km. Podro\xc4\x8dje padca je pu\xc5\xa1\xc4\x8dava. Kmalu po padcu so na\xc5\xa1li na stotine delcev padlega meteorita. V 25 letih pa so nabrali okoli 2 do 3 tone ostankov meteorita. \xc5\xa0e po 40 letih najdejo posamezne nove delce. Delci so veliki od 1 g do 110 kg._NEWLINE_Meteorit Allende velja za najbolj raziskan meteorit. Na Zemljo je padel malo preden so v okviru Programa Apollo prinesli prve kamnine z Lune. To je vzpodbudilo mnoge raziskovalce, da so se posvetili \xc5\xa1tudiju tega meteorita. V tem \xc4\x8dasu so se mo\xc4\x8dno razvijale tudi metode in oprema, ki je potrebna za to delo._NEWLINE_Allende po na\xc4\x8dinu razvr\xc5\xa1\xc4\x8danja ogljikovih hondritov spada med meteorite skupine CV. Po petrolo\xc5\xa1ki razvrstitvi hondritov pa spada med hondrite tipa 3. To pomeni, da spada v skupino CV3.\n_START_SECTION_\nZgradba meteorita\n_START_PARAGRAPH_\nAllende vsebuje veliko vklju\xc4\x8dkov bogatih s kalcijem in aluminijem (ozna\xc4\x8dujejo jih s CAI kot okraj\xc5\xa1avo za Calcium-aluminijum-rich Inclusions). Ti vklju\xc4\x8dki so med najstarej\xc5\xa1imi snovmi v Oson\xc4\x8dju. Meteorit je nastal iz medzvezdnega prahu v za\xc4\x8detku nastajanja Oson\xc4\x8dja. Spada med kamnite meteorite. Ve\xc4\x8dina delcev je v celoti ali deloma prekritih s \xc4\x8drno svetle\xc4\x8do skorjo. Nastala je med vstopom telesa v atmosfero, ko se je zunanjost zelo segrela in celo stalila. Tako je nastala steklasta skorja na povr\xc5\xa1ini meteorita._NEWLINE_\xc4\x8ce kos meteorita prere\xc5\xbeemo in spoliramo, vidimo, da notranjost sestavlja temna snov, ki obdaja svetlej\xc5\xa1e hondrule, drobne kamnite kroglice, ki jih najdemo samo v meteoritih (nikoli pa ne v zemeljskih kamninah). Vidijo se tudi kalcijevo-aluminijevi vklju\xc4\x8dki. Kot mnogi hondriti, je tudi Allende po zgradbi bre\xc4\x8da. Allende nima, v nasprotju z drugimi hondriti, skoraj ni\xc4\x8d zlitine \xc5\xbeeleza in niklja._NEWLINE_Kalcijevo-aluminijevi vklju\xc4\x8dki vsebujejo tudi mikroskopsko velike diamante (velike nekaj nm). Diamanti ka\xc5\xbeejo nenavadno izotopsko sestavo, kar pomeni, da so nastali zunaj Oson\xc4\x8dja. So starej\xc5\xa1i od Zemlje in Sonca. Verjetno so nastali iz snovi, ki jo je izvrglo ob eksploziji supernove.'